2 Tui
Chapter 9
Sa kaciva o Ilaisa e dua vei ira na luve ni parofita, ka tukuna vei koya, "Mo vakarautaki iko, mo kauta na tavaya waiwai oqo e ligamu, ka lakoi Ramoci Kiliati.
2 "Ni o sa yaco yani keya, mo vaqarai Jeu na luve i Jiosafati, na luve i Nimisai, mo curu i loma ka vakaduri koya cake mai vei ira nona i tokani, ka kauti koya yani kina dua na rumu e loma sara.
3 "Mo qai taura na tavaya waiwai ka sova yani ki uluna ka tukuna, 'Sa tukuna vakaoqo o Jiova; "Au sa lumuti iko mo tui e Isireli.'" Ni oti o ya, mo dolava na katuba ka dro yani, mo kakua ni vakaberabera."
4 Ia na cauravou, nona dauveiqaravi na parofita sa tekivu sara yani nona i lakolakoi Ramoci Kiliati.
5 Ni sa yaco yani o koya, era sa dabe toka na kavetani ni valu; sa tukuna sara yani, "E tiko vei au oqo e dua na nomu i tukutuku, I Liuliu Ni Mataivalu" Sa vosa mai o Jeu ka vaka, "O cei vei keirau?" Sa tukuna yani o koya, "E baleti iko, Na i Liuliu Ni Mataivalu."
6 Sa tucake sara o koya ka curu yani i vale. Sa sova sara yani na waiwai ki uluna, ka tukuna vua, "Sa vosa vakaoqo o Jiova na Kalou nei Isireli: 'Au sa lumuti iko mo nodra tui na tamata i Jiova, e Isireli.
7 'Mo basuraka sobu na vuvale i Eapi na nomu turaga, Me'u na sauma kina na nodra dra na Noqu tamata na parofita, kei na nodra dra kecega na tamata i Jiova, e na liga i Jesepeli.
8 'Ni na qeavu taucoko na vuvale i Eapi; Ka'u na tamusuki ira taucoko na sucu tagane mai vei Eapi kei Isireli, o ira era bobula kei ira era galala.
9 'Au na cakava kina na vuvale i Eapi me vakataka na vuvale i Jeropoami na luve i Nepati, me vaka talega na vuvale i Basa na luve i Aija.
10 'Era na kani Jesepeli na koli ena dua na i uma qele ni vanua e Jesirieli, e na sega talega ni dua e buluti koya.'" Sa qai dolava na katuba o koya ka dro yani.
11 Sa qai curu mai tuba o Jeu vei ira na dauveiqaravi ni nona turaga, ka mani vosa sara yani vei koya e dua vei ira, "E daumaka tiko beka na ka kece? Na cava e lako mai kina vei iko na tamata sese oqo?" Sa tukuna yani o koya vei ira, "O ni sa kilai koya ni tamata madila ka karaki vosa."
12 Era sa mani tukuna, "Na lasu! Tukuna sara ga vei keimami oqo." Sa mani tukuna o koya, "Oqo kei na ka oqo e tukuna vei au o koya 'Sa tukuna vakaoqo o Jiova: "Au sa lumuti iko mo nodra tui na Isireli."'"
13 Era sa taura vakusakusa na nodra i sulu na tamata yadudua ka tevuka e vukuna e na dela ni kabakaba; ka ra sa uvu davui yani, ka vaka, "Sa tui o Jeu!"
14 Qai bukiveretaki Jorami o Jeu na luve i Jiosafati, na luve i Nimisai. (Ia o Jorami e taqomaki Ramoci Kiliati tiko kei Isireli taucoko mai vei Asaeli na tui Siria.
15 Ia sa lesu tale tiko o Jorami ki Jesirieli me rawa ni mavo mada mai na nona mavoa ka ra a vakamavoataki koya kina na kai Siria e na nona a vala vata kei Asaeli na tui Siria). Sa qai tukuna o Jeu, "Kevaka mo dou vakasamataka, me kakua ni dua me dro bula mai na koro me la'ki tukutuku ki Jesirieli."
16 Sa qai vodoka e dua na qiqi ni valu o Jeu ka lako yani ki Jesirieli, ni sa davo tiko mai keya o Jorami; ka sa lako sobu talega mai o Asaia na tui Juta me mai sikovi Jorami.
17 Sa duri tu e dua na i vakatawa ka yadrava tiko na vale cecere e na vanua o Jesirieli, ka sa raici ira na i lawalawa i Jeu ni ra sa lako tiko mai, ka tukuna, "Au sa raica e dua na i lawalawa tamata." Sa tukuna sara o Jorami, "Mo tala e dua na dau vodo ose ka tukuna vua me la'ki tavaki ira, ka me tukuna vei ira, 'Dou mai veisaututaki?'"
18 Sa mani cici sara yani na dau vodo ose me tavaki koya, ka tukuna, "Sa tukuna mai oqo na tui: 'Dou mai veisaututaki?'" Sa qai tukuna o Jeu, "Na cava tiko mada vei kemudou na veisaututaki? Vuki ka muri au mai." Sa mai tukutuku sara o na i vakatawa, "E ya sa lako vei ira o koya e talai, ia sa sega ni qai lesu tale mai."
19 Sa qai talai yani na i karua ni tamata dauvodo ose kivei ira, ka tukuna, "Sa tukuna oqo na tui: 'E ka ni veisaututaki?'" Sa sauma yani o Jeu, "Na cava tiko mada vei kemudou na veisaututaki? Saumaki ka muri au mai."
20 Sa qai tukutuku sara o koya na i vakatawa ka vaka, "A sa lako cake vei ira o koya, ia sa sega ni qai lesu tale mai; ia o koya e draiva tiko e vaka sara ga e dau draiva o Jeu na luve i Nimisai, ni dau draiva o koya vakacudrucudru!"
21 Sa tukuna sara o Jorami, "Dou vakavakarau," Sa vakarautaki sara na nona qiqi ni valu. E rau sa qai curu vata yani i tuba o Jorami na tui Isireli kei Asaia na tui Juta kina nodra dui loma ni qiqi sara; a rau sa lako sara yani me sota kei Jeu, ka ra la'ki sota sara kei koya e na i tikotikoi Nepoci na kai Jesirieli.
22 Sa qai yaco, ni sa raici Jeu o Jorami sa tukuna sara yani, "O mai veisaututaki, Jeu?" Sa sauma yani o koya, "Na veisaututaki cava, ni sa rui sivia na dautagane kei na vakadraunikau i tinamu o Jesepeli?"
23 Sa saumaki o Jorami ka dro yani, ka tukuna yani vei Asaia "Na verevuni, Asaia!"
24 Sa qai taura cake na nona dakai titi o Jeu e na nona i gu taucoko ka vanai Jiorami kina e na rukuruku ni tabana; ka curu basikataka sara na utona, ka mani lutu sobu sara o koya e na loma ni nona qiqi ni valu.
25 Sa qai tukuna o Jeu vei Pitikari na nona kavetani, "Keveti koya cake, ka kolotaki koya yani kina sala ni were i Nepoci na kai Jesirieli; ka nanuma, e na gauna e daru a vodo vata tiko kina e na daku i Eapi na tamana, sa vakatauca o Jiova na i colacola oqo vei koya:
26 'E dina au a raica vakaidina sara ga e nanoa na dra i Nepoci kei na nodratou dra na luvena,' sa tukuna o Jiova, 'Ia Au sa na sauma lesu tale vei iko e na buki vere oqo,' sa tukuna o Jiova. Ia oqo, mo tauri koya ka kolotaki koya yani kina i uma qele, me vaka na vosa i Jiova."
27 Ia ni sa raica na veika oqo o Asaia na tui Juta, sa dro yani e na sala i Peci Aqani. Sa qai cicimuri koya yani o Jeu, ka tukuna, "Vanai koya talega e loma ni nona qiqi ni valu." E ratou sa vanai koya e na i cabecabe e Quri, e na vanua vaka Apiliame. Sa mani dro yani o koya i Mekito, ka la'ki mate sara kina.
28 Era sa kauti koya yani na nona i tokani e na qiqi ni valu ki Jerusalemi, ka buluti koya vata kei ira na nona qase e nona i bulubulu e na Koro i Tevita.
29 E nai ka tinikadua ni yabaki i Jorami na luve i Eapi, sa qai yaco me tui Juta o Asaia.
30 Sa qai yaco mai Jesirieli o Jeu, sa rogoca sara mai o Jesepeli; a sa boroya na matana ka ukutaka na uluna, ka rai sobu sara mai katuba leka.
31 Ni se qai curu ga yani o Jeu e matamata, sa tukuna mai o koya, "E i lakolako vinaka, Simiri, na daulaba ni nomu turaga?"
32 Sa qai dagava cake yani na katuba leka o koya, ka tukuna, "O cei e to vata kei au? O cei?" E rau sa raici koya sobu mai e lewe rua se tolu na euniki (matanivanua).
33 Sa qai tukuna yani o koya, "Kolotaki koya sobu mai." E ratou sa qai kolotaki koya sobu, ka sa sikava yani na lalaga kei na ose na nona dra; a sa butuki koya sobu e na yavana.
34 Ia ni sa curu yani i loma, sa la'ki kana sara ka gunu. Sa qai tukuna, "Dou lako oqo ka la'ki raica na yalewa sa cudruvi oqo, ka buluti koya, ni sa luve ni tui o koya."
35 Era sa la'ki buluti koya, ka ra sa sega ni kunea na i tuvaki dina ni dagona ka so ga na i vovo ni qavokavoka, na yavana, kei na qeteqete ni ligana.
36 E ratou sa mani lesu tale mai ka tukuna vua, Sa qai tukuna o koya, "Sa i koya oqo na vosa i Jiova, ka a cavuta vua na Nona tamata o Ilaijia na kai Tisipa, ka vaka, 'E na i uma qele ni vanua e Jesirieli era na kania kina na yago i Jesepeli na koli;
37 'Ia na yago mate i Jesepeli e na vaka na i sovasova ni benue na dela ni vanua, e nai uma qele e Jesirieli, ka ra na sega kina ni tukuna rawa, "E davo no e ke o Jesepeli."'"
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn